钦定古今图书集成/明伦汇编/官常典/第620卷 > 《知荣州谢表》李刘
## 钦定古今图书集成/明伦汇编/官常典/第620卷 > 《知荣州谢表》李刘

佐黔巫之东鄙，将及代瓜；守巴僰之南安，滥叨符竹。
出幕十年之未久，循墙三命之惟共。冒象马以牵江，
跨犍牂以入境。皆知圣主清衷之一视，故令愚臣白
首以重来。伏念臣殖学拙疏，赋才肤浅。耗精神于场
屋，得弗偿劳；疲筋力于尘埃，衰不待老。顷缘政府，遂
总成均。韩愈补真，奚益茫茫之坠；郑虔轗轲，难陪衮
衮之登。久去国以奉祠，辱起家而贰郡。敢意三刀之
梦蜀，复令五月而渡泸。维今荣隐之邦，实昔夜郎之
境。刀耕火种，矛淅剑炊。岁计经常之租，无六千斛；郡
仰斥卤之羡，止五百缗。比因刻木之化销，致辱前茅
之根拔。熏鼠不嫌于穷室，夺牛反甚于蹊田。凡昔留
州，悉令送使。无复斗升水之贷，存活介鳞。纵得二千
石之良，终成狼狈。岂其庸谬，堪此奉承。伏遇陛下政
在养民，仁不遗远。虽蓬鬓雪皤之戍，万里轸忧；与长
安日近之州，同时并命。重念和义濮庸之路，未正绍
熙替置之名。三年弄印而印刓，四单代庖而庖竭。砍
凶削例，不待张咏荐李畋之来；拔滞振淹，盖法艺祖
任王明之意。臣敢不谨身率物，节用爱人。且饮水食
檗以自将，勿为义疚。傥求刍与牧而不得，甘罪奚归？